REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/193-19

23. jul 2019. godine

B e o g r a d

Z A P I S N I K

65. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 22. JULA 2019. GODINE

Sednica je počela u 9,00 časova.

 Sednici je predsedavao Petar Petrović, predsednik Odbora.

Sednici su prisustvovali članovi Odbora: Slaviša Bulatović, Neđo Jovanović, Mihailo Jokić, Đorđe Komlenski, Aleksandar Martinović, Žarko Mićin, Jovan Palalić, Biljana Pantić Pilja, Marko Parezanović, dr Balint Pastor.

 Sednici nisu prisustvovali članovi Odbora: Miletić Mihajlović, Nataša Mićić, Vjerica Radeta, Sreto Perić, Dušan Petrović i Tatjana Macura, niti njihovi zamenici.

Sednici su prisustvovali i Jelena Deretić, pomoćnik ministra pravde; Jovan Ćosić, v.d. pomoćnik ministra pravde i Vladimir Vinš, samostalni savetnik u Ministarstvu pravde.

Predsednik Odbora je konstatovao da su ispunjeni uslovi za rad i punovažno odlučivanje, nakon čega je stavio na glasanje, a članovi i zamenici Odbora su **jednoglasno** utvrdili sledeći

D n e v n i r e d :

1. Razmatranje Predloga zakona o izmenama i dopunama Zakona o izvršenju i obezbeđenju, koji je podnela Vlada (broj 011-1878/19 od 14. juna 2019. godine), u načelu;
2. Obrazovanje Radne grupe za inicijative, peticije, predstavke i predloge Odbora za pravosuđe, državnu upravu i lokalnu samoupravu.

Pre prelaska na rad po tačkama utvrđenog dnevnog reda, predsedavajući je stavio na glasanje, a članovi Odbora su **jednoglasno** usvojili: Zapisnik 61. sednice, održane 10. juna 2019. godine; Zapisnik 62. sednice, održane 17. juna 2019. godine; Zapisnik 63. sednice, održane 24. juna 2019. godine; Zapisnik 64. sednice, održane 1. jula 2019. godine.

**PRVA TAČKA -** Razmatranje Predloga zakona o izmenama i dopunama Zakona o izvršenju i obezbeđenju, koji je podnela Vlada (broj 011-1878/19 od 14. juna 2019. godine), u načelu.

 Predsedavajući je otvorio raspravu u vezi sa ovom tačkom dnevnog u kojoj su učestvovali Mihailo Jokić i Jelena Deretić.

 **Mihailo Jokić** je stavio primedbu na termin „srazmera“ koji je korišćen u Predlogu zakona o izmenama i dopunama Zakona o izvršenju i obezbeđenju i objasnio zašto bi bilo ispravnije koristit termin „razmera“, navodeći da bi taj termin omogućio korišćenje relativnih, a ne apsolutnih pokazatelja zbog poboljšanja vršenja kontrole u cilju sprečavanja zloupotreba.

 **Jelena Deretić** je u odgovoru istakla da su korišćeni brojčani pokazatelji u komunalnim i srodnim predmetima za koje postoji apsolutna zabrana, što znači da se predmeti ne mogu prodavati ako je dugovanje u iznosu do pet hiljada evra u dinarskoj protivvrednosti.

 Ukazala je da je načelo srazmere u ovom predlogu zakona dodatno precizirano, jer se posebno navodi da javni izvršitelj ima novo ovlašćenje da u slučaju ako sud donese rešenje o izvršenju u kome je očigledno povređeno načelo srazmere iz razloga što sud ne mora da ima saznanja o celokupnoj imovini dužnika, javni izvršitelj ima ovlašćenje da promeni opredeljeni predmet izvršenja.

 Navela je da uporedno pravni sistemi koji su uzimani u obzir, takođe na ovaj način koriste načelo srazmere.

 Rekla je da su ovim predlogom zakona zaštićena sredstva izvršnog dužnika koja se odnose na plate, penzije i naknade koje se izdvajaju za porodice sa decom.

 Kako se više niko nije javio za reč, predsedavajući je zaključio raspravu i stavio na glasanje predlog:

 -da Odbor za pravosuđe, državnu upravu i lokalnu samoupravu predloži Narodnoj skupštini da prihvati Predlog zakona o izmenama i dopunama Zakona o izvršenju i obezbeđenju, u načelu;

-da za izvestioca Odbora na sednici Narodne skupštine bude određen Petar Petrović, predsednik Odbora.

Članovi i zamenici članova Odbora su **jednoglasno** prihvatili ovaj predlog.

**DRUGA TAČKA -** Obrazovanje Radne grupe za inicijative, peticije, predstavke i predloge Odbora za pravosuđe, državnu upravu i lokalnu samoupravu.

 **Petar Petrović** je obavestio članove Odbora da je na osnovu člana 44. stav 6. i člana 51. Poslovnika Narodne skupštine, kao predsednik Odbora za pravosuđe, državnu upravu i lokalnu samoupravu, doneo Odluku kojom obrazuje Radnu grupu za inicijative, peticije, predstavke i predloge, u sledećem sastavu: predsedavajući Neđo Jovanović, članovi: doc. dr Mihailo Jokić i Sreto Perić.

Rekao je da je zadatak Radne grupe da razmatra inicijative, peticije, predstavke i predloge iz delokruga rada Odbora za pravosuđe, državnu upravu i lokalnu samoupravu kao i da inicira sednicu Odbora ukoliko proceni da neki podnesak ima veliku važnost u odnosu na delokrug rada Odbora ili ako je veći broj podnesaka podnet po istom pitanju, kao i da u postupku ostvarivanja kontrolne uloge prati primenu Ustavom Republike Srbije zajemčenih prava svakog građanina da sam ili zajedno sa drugima upućuje peticije ili druge predloge državnim organima ili organizacijama.

Sednica je završena u 9,25 časova.

SEKRETAR PREDSEDNIK

Sanja Pecelj Petar Petrović